Taasisi ya Goethe (kwa Kijerumani: Goethe-Institut) ni taasisi ya kiutamaduni yenye shabaha ya kufundisha lugha ya Kijerumani na kujenga mawasiliano ya kiutamaduni kote duniani. Jina la Goethe linamkumbusha mtaalamu na mshairi maarufu Mjerumani Johann Wolfgang von Goethe. Kazi kuu ya tasisi hiyo ni kufundisha lugha na kueleza utamaduni wa Kijerumani kote duniani. Hii ni pamoja na kueneza filamu, muziki na tamthiliya kutoka Ujerumani, kuwa na maktaba ya vitabu vya Kijerumani, kuwakaribisha wanafunzi wasome Ujerumani, na kufanya warsha za kueleza mawazo yaliyo muhimu katika jamii ya Ujerumani pamoja na mafundisho kuhusu haki za binadamu na demokrasia. Taasisi ya Goethe ina umbo la asasi isiyo ya kiserikali lakini inapokea pesa zake kutoka Wizara ya Mambo ya Nje, kwa hiyo inaitegemea na kufuata matakwa yake. Pia wanachama wake ni hasa mikono ya serikali za ngazi mbalimbali za Shirikisho la Jamhuri ya Ujerumani yaani wawakilishi wa serikali kuu na serikali za majimbo ya Ujerumani pamoja na wajumbe wa bunge la shirikisho lakini pia wajumbe wengine kutoka pande mbalimbali za maisha ya kiutamaduni ya Ujerumani wasiozidi watu 29. Taasisi huwa na vituo 13 katika Ujerumani na vingine 136 katika nchi 92.